3. POLITICA ÎN DOMENIUL CONCURENŢEI

1. Tratatul de instituire a Comunităţii Europene, titlul VI, capitolul 1, Reguli privind concurenţa.

Sub rezerva articolelor 87 şi 88 din Tratatul CE, Malta poate menţine ajutorul de exploatare acordat în cadrul programelor fiscale în temeiul regulamentelor 4 şi 6 din Legea privind promovarea afacerilor, însă numai dacă sunt îndeplinite următoarele condiţii:

- suma anuală a ajutorului care revine unei întreprinderi nu depăşeşte 7200 MTL per lucrător, sau

- dacă se calculează pe baza profiturilor eligibile pentru ajutor, suma anuală nu depăşeşte 25000 per lucrător dacă nivelul redus al impozitului este 5% (în temeiul unuia dintre Regulamentele 4 şi 5) sau 28000 MTL per lucrător dacă nivelul redus al impozitului este 10% sau 15% (în temeiul unuia dintre Regulamentele 4 sau 6).

2. Tratatul de instituire a Comunităţii Europene, titlul VI, capitolul 1, Reguli privind concurenţa.

(a) Sub rezerva articolelor 87 şi 88 din Tratatul CE, Malta poate aplica scutiri de impozite pe firme până la 30 noiembrie 2000 pe baza Legii privind dezvoltarea industrială şi a Legii porturilor libere din Malta, cu următoarele condiţii:

(i) pentru întreprinderile mici şi mijlocii care corespund definiţiei comunitare a acestui tip de întreprinderi [1] şi conform practicii Comisiei, până la 31 decembrie 2011 inclusiv;

În caz de fuziune, achiziţie sau un caz similar care implică un beneficiar al unei facilităţi fiscale acordate în temeiul legislaţiei susmenţionate, scutirea de la impozitul pe firmă se suspendă.

(ii) pentru alte întreprinderi, cu condiţia să fie respectate următoarele plafoane ale ajutoarelor acordate în temeiul legislaţiei susmenţionate:

(aa) Ajutoare de stat pentru investiţii regionale:

- ajutorul nu depăşeşte plafonul maxim de 75% din costurile eligibile de investiţie dacă întreprinderea a obţinut dreptul la scutirea de impozit înainte de 1 ianuarie 2000. Dacă întreprinderea a obţinut dreptul la scutirea de impozit în anul 2000, ajutorul total nu depăşeşte plafonul maxim de 50% din costurile eligibile de investiţie;

- perioada utilizată la calcularea ajutorului care urmează să fie inclus în plafoanele susmenţionate de 75% şi 50% începe la 1 ianuarie 2001; sunt excluse din calcul toate ajutoarele solicitate şi primite pe baza profiturilor anterioare acestei date;

- nu există nici o obligaţie de rambursare a ajutorului dacă la data aderării întreprinderea depăşea deja plafoanele aplicabile;

- în vederea calculării ajutorului total, se ţine cont de toate ajutoarele acordate beneficiarului în funcţie de costurile eligibile, inclusiv ajutoarele acordate în cadrul altor regimuri şi indiferent dacă ajutorul provine din surse locale, regionale, naţionale sau comunitare;

- costurile eligibile sunt definite pe baza Liniilor directoare privind ajutorul regional. [2].

- costurile eligibile de care se poate ţine cont sunt cele survenite între 1 ianuarie 1995 şi 31 decembrie 2006 în cadrul unui program de investiţii adoptat în mod oficial de beneficiar cel târziu la 31 decembrie 2002 şi notificat Ministerului pentru Servicii Economice al Republicii Malta până la 31 martie 2003.

(bb) Ajutoare de stat pentru investiţii în formare profesională, cercetare dezvoltare şi protecţia mediului:

- ajutoarele nu depăşesc plafoanele de intensitate a ajutoarelor aplicabile acestor obiective;

- perioada utilizată la calcularea ajutorului care urmează să fie inclus în plafoanele aplicabile începe la 1 ianuarie 2001; sunt excluse din calcul toate ajutoarele solicitate şi primite pe baza profiturilor anterioare acestei date;

- în vederea calculării ajutorului total, se ţine cont de toate ajutoarele acordate beneficiarului în funcţie de costurile eligibile, inclusiv ajutoarele acordate în cadrul altor regimuri şi indiferent dacă ajutorul provine din surse locale, regionale, naţionale sau comunitare;

- costurile eligibile se definesc pe baza regulilor comunitare aplicabile obiectivelor în cauză;

- nu există nici o obligaţie de rambursare a ajutorului dacă la data aderării întreprinderea depăşea deja plafoanele aplicabile;

- costurile eligibile de care se poate ţine cont sunt cele survenite între 1 ianuarie 1995 şi 31 decembrie 2006 în cadrul unui program de investiţii adoptat în mod oficial de beneficiar cel târziu la 31 decembrie 2002 şi notificat Ministerului pentru Servicii Economice al Republicii Malta până la 31 martie 2003.

(b) Toate ajutoarele acordate în temeiul celor două programe susmenţionate, care nu sunt armonizate cu condiţiile enunţate la litera (a) până la data aderării, sunt considerate ajutoare noi, conform mecanismului existent de acordare a ajutoarelor prevăzut în anexa IV la prezentul act, capitolul 3 , Politica în domeniul concurenţei.

(c) Malta transmite Comisiei:

- la două luni după data aderării, informaţii privind îndeplinirea condiţiilor enunţate la litera (a) de mai sus;

- până la sfârşitul lunii septembrie 2007, informaţii privind costurile eligibile de investiţie efectiv suportate de beneficiari în temeiul legislaţiei susmenţionate, cât şi asupra sumelor totale ale ajutoarelor primite de beneficiari.

3. Tratatul de instituire a Comunităţii Europene, titlul VI, capitolul 1, Reguli privind concurenţa.

(a) Fără să aducă atingere articolelor 87 şi 88 din Tratatul CE şi sub rezerva condiţiilor de mai jos, Malta poate acorda următoarele ajutoare de restructurare, totalizând cel mult 419491000 MTL, companiilor Malta Drydocks şi Malta Shipbuilding Company Limited, sau oricăruia din succesorii legali ai acestora (denumite în continuare "şantierele navale") pe parcursul perioadei de restructurare din 2002 până la sfârşitul anului 2008, după repartiţia următoare:

- anularea datoriilor de până la 300000000 MTL;

- ajutor pentru investiţii de până la 9983000 în conformitate cu programul de investiţii de capital din programul de restructurare;

- burse de formare de până la 4530000 MTL;

- compensare pentru costurile sociale ale restructurării de până la 32024000 MTL;

- ajutoare pentru costurile financiare de până la 17312000 MTL;

- alte ajutoare aferente costurilor financiare sau burselor de formare şi subvenţiilor pentru investiţii de capital de până la 3838000 MTL;

- finanţare a fondurilor de rulment de până la 51804000 MTL. Acest element al programului sub formă de ajutor de exploatare scade de-a lungul timpului, astfel încât în ultimii patru ani ai programului de restructurare nu se acordă o sumă mai mare de 25% din suma plătită în realitate.

Ajutorul pentru fiecare din aceste puncte nu depăşeşte costurile pe care este destinat să le acopere şi este limitat la minimul necesar pentru atingerea obiectivelor programului de restructurare.

(b) Malta realizează restructurarea şantierelor navale pe baza unui plan de restructurare care este destinat să atingă viabilitatea maximă cel târziu la încheierea perioadei de restructurare şi care respectă următoarele condiţii:

(i) ajutorul se acordă numai o singură dată. După 31 decembrie 2008, nu se mai acordă nici un alt ajutor companiei care deţine şantierele;

(ii) manopera productivă disponibilă pentru o forţă de muncă de 1410 persoane planificată pentru construcţia, reparaţia sau transformarea navelor în cadrul şantierelor navale (după restructurare) este de 2,4 milioane de ore/om pe an;

(iii) numărul de ore/om vândute pentru repararea şi transformarea de nave nu depăşeşte 2035000 pentru oricare din cei zece ani care urmează după lansarea perioadei de restructurare;

(iv) construcţiile navale, conform definiţiei din Regulamentul (CE) nr. 1540/98 de stabilire a noilor norme privind ajutoarele pentru construcţiile navale [3], nu depăşesc o producţie maximă anuală de 10000 de tone brute compensate. Şantierele pot deduce din producţia lor declarată următoarele operaţiuni, dacă pot demonstra că acestea au fost externalizate: montarea de eşafodaje, transport intern, servicii provizorii, servicii de pază, construcţia de accesorii şi modele, servicii de curăţare a navelor, izolare şi laminare, sisteme de asanare şi balastare, sisteme de stingere a incendiilor şi de aspersiune, cablaje (care nu sunt incluse într-o instalaţie electronică), instalaţie electronică (datorită proporţiei în general crescute a costurilor materiale pe care o presupun, trebuie luate în considerare numai 40% din costurile justificate pentru aceste activităţi), greemente, lăcătuşărie, prelucrare mecanică, salubritate (cu excepţia blocurilor sanitare) şi încălzire;

Din tonajul brut compensat al contractului pentru construcţia de nave în cauză poate fi scăzut procentajul corespunzător activităţilor externalizate menţionate mai sus.

(v) bazinul 1 de din Malta Drydocks este închis, nefiind disponibil pentru construcţia, transformarea şi repararea de nave cel puţin zece ani de la lansarea perioadei de restructurare. Dacă bazinul închis este reutilizat pentru alte activităţi, acestea trebuie să fie independente de companiile care deţin şantierele în prezent şi nu trebuie să aibă nici o legătură cu construcţia, repararea sau transformarea de nave;

(vi) în ceea ce priveşte reducerea necesară a mâinii de lucru în şantiere, Malta garantează menţinerea efectivului principal necesar cu competenţele esenţiale.

(vii) programele de formare asociate planului de restructurare trebuie să fie compatibile cu normele comunitare aplicabile în general;

(viii) orice ajutor acordat prin încălcarea condiţiilor de mai sus se rambursează.

(c) Dacă viabilitatea şantierelor nu poate fi atinsă din cauza unor circumstanţe excepţionale neprevăzute în momentul elaborării planului de restructurare, Comisia poate revizui condiţiile stabilite la litera (b) de mai sus în conformitate cu procedura prevăzută în articolul 88 alineatul (1) din Tratatul CE. Înainte de deschiderea procedurii, Comisia ia în considerare pe deplin opiniile statelor membre cu privire la existenţa circumstanţelor excepţionale. Aceste opinii se exprimă pe baza unei recomandări din partea Comisiei şi pe baza informaţiilor şi circumstanţelor pertinente disponibile.

Ajutorul total menţionat la litera (a) de mai sus nu poate fi depăşit indiferent de circumstanţe.

(d) Malta cooperează cu dispozitivele de control instituite de Comisie, inclusiv inspecţii efectuate pe teren de către experţi independenţi, pe parcursul perioadei de restructurare.

Malta prezintă Comisiei rapoarte anuale cu privire la punerea în aplicare a planului. Aceste rapoarte includ toate informaţiile relevante pentru a permite Comisiei să evalueze situaţia cu privire la punerea în aplicare a programului de restructurare, inclusiv comportamentul cu privire la preţuri al şantierelor pentru noile contracte de reparaţii şi construire de nave obţinute de şantiere. Raportul privind producţia anuală a şantierului trebuie să specifice tonajul brut compensat al activităţilor externalizate în conformitate cu perioada reală de timp în care acestea au fost efectuate de către părţi terţe şi să includă acest aspect în calcularea tonajului brut compensat a contractului de construcţie navală. În cazul navelor a căror construcţie se realizează în cursul a doi ani, tonajul brut compensat este îngheţat la sfârşitul anului pentru a evita corectările retroactive. Şantierul trebuie de asemenea să prezinte toate contractele legate de externalizarea activităţilor cuprinse în lista de la litera (b) punctul (iv) în scopul verificării.

Malta prezintă aceste rapoarte în termen de două luni de la sfârşitul fiecărui an, începând cu martie 2003. Ultimul raport este prezentat până la sfârşitul lunii martie 2009, exceptând cazul în care există acorduri în sens contrar între Comisie şi Malta.

[1] Recomandarea Comisiei 96/280/CE din 3 aprilie 1996 privind definiţia întreprinderilor mici şi mijlocii (JO L 107, 30.4.1996, p. 4).

[2] JO C 74, 10.3.1998, p. 9.

[3] JO L 202, 18.7.1998, p. 1.

--------------------------------------------------